b'\n_START_ARTICLE_\nLacul Bucura\n_START_SECTION_\nDescriere\n_START_PARAGRAPH_\nSe afl\xc4\x83 \xc3\xaen c\xc4\x83ldarea Bucura, sub V\xc3\xa2rful Peleaga \xc8\x99i \xc8\x98aua Bucurei, fiind orientat \xc3\xaen direc\xc8\x9bia nord - sud, la altitudinea de 2.040 m. Suprafa\xc8\x9ba lacului este de 8,90 ha, av\xc3\xa2nd lungimea de 550 m \xc8\x99i l\xc4\x83\xc8\x9bimea medie de 160 m, iar perimetrul de circa 1390 m. L\xc4\x83\xc8\x9bimea maxim\xc4\x83 este de 225 m, iar volumul estimat este de circa 625.000 m\xc2\xb3. Ad\xc3\xa2ncimea maxim\xc4\x83 a apei lacului este de 15,5 m, \xc3\xaen dreptul intr\xc4\x83rii Izvorului Pelegii \xc3\xaen lac. Lacul este alimentat de 5 izvoare principale. Apa lacului deverseaz\xc4\x83 printr-un singur emisar ce o trimite spre Lacul Lia, cu un debit de aproximativ 250 l pe secund\xc4\x83. Popula\xc8\x9bia piscicol\xc4\x83 este autohton\xc4\x83, \xc3\xaen lac nef\xc4\x83c\xc3\xa2ndu-se popul\xc4\x83ri artificiale. _NEWLINE_Accesul la lac se face din \xc8\x99oseaua Ha\xc8\x9beg - Caransebe\xc8\x99, de la km 61 (C\xc3\xa2rne\xc8\x99ti), prin Clopotiva - Grebla - Gura Zlata - Gura Apei, circa 35\xc2\xa0km de drum asfaltat. De aici se urc\xc4\x83 pe drumul forestier ce se opre\xc8\x99te la Dr\xc4\x83c\xc8\x99anu, pe o distan\xc8\x9b\xc4\x83 de 14\xc2\xa0km. Apoi, trec\xc3\xa2nd pe la cascada Fetele Voilesei, urm\xc4\x83rind valea L\xc4\x83pu\xc8\x99nicului Mare, p\xc3\xa2n\xc4\x83 la Gura Bucurii, \xc8\x99i trec\xc3\xa2nd pe l\xc3\xa2ng\xc4\x83 Lacul Lia se ajunge la Bucura.'